R107 miljoen vergoeding ná hy in winkel gly en valArgieffoto (Foto: paulbr75, Pixabay) ŉ Man van Alabama in Amerika wat sê hy het gegly en sy heup gebreek toe hy ŉ waatlemoen by ŉ Walmart-winkel wou koop, is vergoeding van $7,5 miljoen (ongeveer R107,8 miljoen) toegeken in ŉ hofsaak. Henry Walker het Woensdag die hofsaak gewen nadat ŉ jurie in Phenix, Alabama, die vergoeding aan hom toegeken het. Walker het die winkel gedagvaar omdat hy glo gestruikel het toe sy voet aan ŉ pallet onder die waatlemoene vasgehaak het. Die voorval het reeds op 25 Junie 2015 plaasgevind. Al.com berig Walker, in daardie stadium 59 jaar oud, het geval toe hy omgedraai het na sy inkopiewaentjie. Een van sy prokureurs het gesê Walker kon ná die besering ook nie meer basketbal speel nie, iets wat hy glo drie keer per week gedoen het. Hy moet nou ook van ŉ loopraam gebruik maak. Charles Gower, een van Walker se prokureurs, het aan die Columbus Ledger-Enquirer gesê Walmart moes die pallet bedek het om seker te maak dat ŉ klant se voet nie daaraan kan vashaak nie. Walmart het volgehou die uitstalling was nie gevaarlik nie en enige nalatigheid is Walker se skuld. “Walmart stal om die waarheid te sê steeds waatlemoene op dié manier uit soos dit op 25 Junie 2015 gedoen is,” het die maatskappy Woensdag in die hofstukke gesê. “Hierdie uitstallings kom van die verspreider en word net so afgelewer en uitgestal.” Randy Hargrove, woordvoerder van Walmart, het Donderdag gesê die maatskappy is teleurgesteld in die uitspraak. “Ons waardeer die jurie se diens, maar ons glo die skadevergoeding is buitensporig in hierdie geval. Ons is van plan om appèl aan te teken.”